Un pas înainte spre construirea a două închisori noi în România. Președintele Klaus Iohannis a semnat un decret care dă undă verde Parlamentului să aprobe un acord de împrumut cu Banca de Dezvoltare a Consiliului Europei. E vorba de 177 de milioane de euro, împrumut pe care statul român l-a contractat anul trecut.

Cele două închisori vor crea 1.900 de noi locuri pentru deţinuţi, locuri care să respecte standardele europene. Proiectul prevede construirea unui penitenciar având 1.000 de locuri de detenţie, în localitatea Berceni, judeţul Prahova și construirea unui penitenciar având 900 locuri de detenţie în localitatea Unguriu, judeţul Buzău.

Sunt prevăzute de asemenea construirea unui centru de pregătire a personalului din penitenciare în localitatea Pantelimon, judeţul Ilfov, şi construirea unui centru pentru recuperarea capacităţii de muncă a ofiţerilor din penitenciare în localitatea Rodbav, judeţul Braşov.

Proiectul va fi implementat în șase ani, iar data limită de tragere a sumelor împrumutului este 31 mai 2025.